De gestis hominum grandis solet aboriri calumnia, que nec scripto, nec voce testium confirmantur. Igitur ego J., Tornodor. decanus, notum fieri volo tam presentibus quam futuris quod Johannes, capellanus Chichiaci, et Guido Rufus, frater ipsius, vendiderunt quoddam pratum fratribus Quinciacensibus quod est situm juxta prata monachorum Chichiacensium, bene et legitime, secundum usum et consuetudinem patrie; quando, vero, predicti fratres predictum pratum emerunt, nunciatum fuit in ecclesia quod, si aliquis in predicto prato jus haberet, reclamaret; set non fuit aliquis qui reclamaret. De venditione, vero, ista receperunt Morinus et Martinus, famuli Chichiacenses, laudationes et venditiones, quibus recipere pertinebat. Istam, vero, venditionem concessit predictus J., coram Galtero, priore Chichiaci, quondam abate Flaveniensi; coram domino Milone de Sarreni, preposito Sancti-Michælis Tornodorensis; coram domino Teobaldo, priore Leniaci ville; coram magistro Gilone de Autissiodoro; coram Andrea; coram Ilaram; coram Guiberto de Bettri, sororio domini Johannis, capellani Chichiaci; coram Petro de Echemiliaco; coram Martino, Morino. famulis Chichiacensibus; et promisit se predictis fratribus predictum pratum erga omnes, pro posse suo, garantire. Ne vero super venditione ista aliqua posset aboriri calumnia, tam predictorum fratrum precibus quam predicti J. Chichiaci capellani et G. fratris ejusdem, presentem paginam sigilli mei munimine roboravi. Actum incarnati Verbi anno Mº CCº VIIIº.